31996R1356
L 175/7
JURNALUL OFÍCIAL AL UNIUNII EUROPENE
REGULAMENTUL NR. 1356/96/CE AL CONSILIULUI
din 8 iulie 1996
privind normele comune aplicabile transportului de mărfuri sau de călători pe căile navigabile interioare între statele membre în vederea instituirii libertății de a furniza aceste servicii de transport
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 75,
având în vedere propunerea din partea Comisiei (1),
având în vedere avizul Comitetului Economic și Social (2),
hotărând în conformitate cu procedura stabilită la articolul 189c din tratat (3),
întrucât stabilirea unei politici comune în domeniul transportului implică, printre altele, stabilirea unor norme comune aplicabile accesului pe piață în cadrul transportului internațional de mărfuri și călători pe căile navigabile interioare de pe teritoriul Comunității; întrucât aceste norme trebuie stabilite în așa fel încât să contribuie la realizarea pieței interne a transporturilor;
întrucât regimul uniform privind accesul pe piață implică și introducerea libertății de prestare a serviciilor prin eliminarea tuturor restricțiilor impuse furnizorului de servicii pe motiv de naționalitate sau pe motiv că este înregistrat într-un alt stat membru decât cel în care urmează să fie furnizat serviciul;
întrucât, în urma aderării a noi state membre, există regimuri diferite între statele membre privind transportul internațional și tranzitul pe căile navigabile interioare datorită acordurilor bilaterale încheiate între statele membre și un nou stat membru; întrucât este necesar, în consecință, să se stabilească norme comune pentru a se asigura funcționarea corespunzătoare a pieței interne de transport și, în special, pentru evitarea denaturării concurenței și a perturbării pieței respective din punct de vedere al organizării;
întrucât această decizie aparține exclusiv domeniului de competență al Comunității iar obiectivul poate fi atins numai prin stabilirea unor norme și obligații uniforme,
ADOPTĂ PREZENTUL REGULAMENT
Articolul 1
Prezentul regulament se aplică transportului de mărfuri sau călători pe căile navigabile interioare între statele membre și în tranzit prin acestea.
Articolul 2
Orice operator care transportă mărfuri sau călători pe căile navigabile interioare poate să efectueze operațiunile de transport prevăzute la articolul 1 de mai sus fără discriminări pe motiv de naționalitate sau loc de înregistrare, cu condiția ca acesta:
-
să fie înregistrat într-un stat membru în conformitate cu legislația din statul membru respectiv;
-
să aibă dreptul în statul membru respectiv de a efectua transport internațional de mărfuri sau călători pe căile navigabile interioare;
-
să folosească pentru aceste operațiuni de transport nave fluviale care sunt înregistrate într-un stat membru sau, în absența unei înregistrări, posedă un certificat de membru al flotei unui stat membru;
-
să respecte condițiile stabilite la articolul 2 din Regulamentul (CEE) nr. 3921/91 al Consiliului din 16 decembrie 1991 care stabilește condițiile în care transportatorii nerezidenți pot transporta mărfuri sau călători pe căile navigabile interioare într-unul din statele membre (4).
Articolul 3
Prezentul regulament nu aduce atingere drepturilor operatorilor din țările terțe existente în temeiul Convenției revizuite privind navigația pe Rin (Convenția de la Mannheim), Convenției privind navigația pe Dunăre (Convenția de la Belgrad) sau drepturilor rezultate din obligațiile internaționale ale Comunității Europene.
Articolul 4
Prezentul regulament intră în vigoare în a douăzecea zi de la data publicării lui în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 8 iulie 1996.